รายงานคณะกรรมการตรวจสอบ

คณะกรรมการตรวจสอบได้ปฎิบัติหน้าที่ตามขอบเขตความรับผิดชอบ
และปฎิบัติหน้าที่ที่ได้รับมอบหมายจากคณะกรรมการบริษัทในการกำกับดูแลกิจการที่ดีตามประกาศของตลาดหลักทรัพย์แห่งประเทศไทย(ตลท.)
กฎหมาย และระเบียบข้อบังคับต่างๆ ที่เกี่ยวข้องตามมาตรฐานสากล
ให้เกิดความชัดเจนในการบริหารงานด้วยความเป็นธรรม
และความรับผิดชอบของคณะกรรมการบริษัทที่มีต่อผู้ถือหุ้นตลอดจนดำเนินการให้มั่นใจว่า
คณะกรรมการบริษัทและฝ่ายจัดการได้บริหารกิจการตามนโยบายของบริษัทให้เป็นไปอย่างถูกต้องครบถ้วน
มีการสอบทานงบการเงิน
และระบบการควบคุมภายในให้มีความเหมาะสมกับสถานะการณ์ที่เปลี่ยนแปลงไปและมีประสิทธิภาพเพียงพอ
มีการประเมินการบริหารความเสี่ยงตลอดจนการกำกับดูแลงานตรวจสอบภายใน และการสอบบัญชี
ของบริษัท รวมทั้งปฎิบัติงานอื่นๆ ที่คณะกรรมการบริษัทมอบหมาย
โดยมีการประชุมคณะกรรมการตรวจสอบ 4 ครั้ง และคณะกรรมการฯ เข้าร่วมประชุมครบทุกครั้ง
ซึ่งสรุปสาระสำคัญได้ดังนี้

ในระหว่างปี คณะกรรมการตรวจสอบได้มอบหมายให้นายพรเทพ เศวตวรรณกุล กรรมการตรวจสอบ
เป็นผู้ทำหน้าที่ในการสอบทานความน่าเชื่อถือของงบการเงินตามคุณสมบัติในข้อกำหนดของตลท.
คณะกรรมการตรวจสอบได้สอบทานงบการเงินรายไตรมาสและงบการเงินประจำปี
โดยมีการประชุมร่วมกันกับผู้สอบบัญชีผู้บริหาร และหัวหน้าฝ่ายตรวจสอบภายใน มีการซักถาม
ข้อสงสัยหารือแลกเปลี่ยนข้อคิดเห็นถึงเรื่องการจัดทำงบการเงินให้เป็นไปตามกฎหมาย
มาตรฐานการบัญชี ประกาศของคณะกรรมการกำกับหลักทรัพย์และตลาดหลักทรัพย์(ก.ล.ต.)
และตลท. อย่างถูกต้องตามสมควรเป็นที่เชื่อถือได้แก่ ผู้ถือหุ้น นักลงทุน
และผู้ที่เกี่ยวข้องทั่วไปรวมทั้งมีการเปิดเผยข้อมูลในงบการเงินอย่างเพียงพอตามมาตรฐานการบัญชีที่กำหนดไว้

การสอบทานระบบการควบคุมภายในกับฝ่ายบริหาร ผู้สอบบัญชี และหัวหน้าฝ่ายตรวจสอบภายใน
พบว่าเพียงพอเหมาะสมในการดำเนินธุรกิจ
นอกจากนั้นยังมีการนำระบบคอมพิวเตอร์เข้ามาช่วยในการควบคุมการปฎิบัติงานเพิ่มขึ้น

สำหรับการกำกับดูแลงานตรวจสอบภายใน คณะกรรมการตรวจสอบได้อนุมัติแผนงานตรวจสอบ
และจัดให้มีการสอบทานงานตรวจสอบภานในเป็นรายไตรมาส เพื่อติดตามผลการตรวจสอบเสนอ
กรรมการและฝ่ายบริหาร ให้นำไปปรับปรุงแก้ไขเพื่อเพิ่มประสิทธิภาพในการทำงาน

คณะกรรมการตรวจสอบได้จัดให้มีการสอบทานการปฎิบัติตามหลักการกำกับดูแลกิจการที่ดีตามพระราชบัญญัติหลักทรัพย์และตลาดหลักทรัพย์ข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
พระราชบัญญัติบริษัทมหาชน ประกาศ และกฎระเบียบประมวลรัษฏากร
กฎหมายที่เกี่ยวข้องกับการดำเนินธุรกิจของบริษัทแล้ว
มีความเห็นว่าบริษัทได้ปฎิบัติตามกฎหมายและข้อกำหนดต่างๆ ที่เกี่ยวข้องอย่างเคร่งครัดยิ่งขึ้น

คณะกรรมการตรวจสอบได้สอบทานรายการที่เกี่ยวโยงกัน
หรือรายการที่อาจขัดแย้งทางผลประโยชน์ตามประกาศของ ก.ล.ต.
และตลท.แล้วมีความเห็นว่าฝ่ายจัดการได้ทำรายการที่ เกี่ยวโยงกันด้วยความเป็นธรรม
สมเหตุสมผล และเป็นการดำเนินการเพื่อผลประโยชน์ของบริษัทเป็นสำคัญ
ดังเช่นที่ทำกับบุคคลภายนอกทั่วไปรวมถึงการเปิดเผยข้อมูลอย่างเพียงพอ ถูกต้อง และครบถ้วน
ในระหว่างปีไม่พบรายการที่มีความขัดแย้งทางผลประโยชน์ของคณะกรรมการ
คณะกรรมการบริหารและฝ่ายจัดการ

คณะกรรมการตรวจสอบได้สอบทานผลการปฎิบัติงานของผู้สอบบัญชีแล้ว
มีความเห็นว่าได้ปฎิบัติงานสอบบัญชีเป็นที่น่าพอใจ และมีคุณสมบัติครบ ตามเกณฑ์ของ ก.ล.ต.
และตลท. จึงเสนอคณะกรรมการบริษัทให้ความเห็นชอบในการเสนอผู้ถือหุ้น
เพื่อขออนุมัติมติที่ประชุมผู้ถือหุ้นแต่งตั้ง นายประดิษฐ์ รอดลอยทุกข์ ผู้สอบบัญชีรับอนุญาตเลขที่ 218
แห่งบริษัท เอเอสที มาสเตอร์ จำกัด เป็นผู้สอบบัญชีของบริษัทฯ ประจำปี 2554 ต่ออีก 1 ปี
โดยกำหนดค่าธรรมเนียมในการสอบบัญชีเป็นจำนวนเงิน 580,000 บาท (ห้าแสนแปดหมื่นบาทถ้วน)
เพิ่มขึ้นจากปี 2553 จำนวนเงิน 50,000 บาท (ห้าหมื่นบาทถ้วน)

ในรอบปี 2553 คณะกรรมการตรวจสอบได้ร่วมประชุมเฉพาะกับผู้สอบบัญชี 1 ครั้ง
เพื่อปรึกษาในเรื่องงบการเงินอย่างอิสระและได้ผลเป็นที่น่าพอในทั้ง 2 ฝ่าย

ในนามคณะกรรมการตรวจสอบ

(พล.ต.อ.สุเทพ ธรรมรักษ์)

ประธานคณะกรรมการตรวจสอบ